CELEX: 
Language: et
Date: 2021-06-22 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse määrust (EL) 2016/1139 seoses lõhe lossimiskohustuse täpsustustega Läänemerel aastatel 2021–2023

SELETUSKIRI
            
            
               1.DELEGEERITUD ÕIGUSAKTI TAUST
            
            
               Ühise kalanduspoliitika üks keskseid eesmärke on tagasiheite järkjärguline kaotamine kogu ELi kalanduses, rakendades selleks määruse (EL) nr 1380/2013 (ühise kalanduspoliitika kohta)
                  1
                kohast lossimiskohustust. Lossimiskohustusega soovitakse paremini ära kasutada olemasolevaid vahendeid, samuti vastaks see üldsuse ootustele lõpetada turustamiskõlbliku kala merre tagasi heitmine. Uue ühise kalanduspoliitika ettepaneku mõjuhinnangus
                  2
                leiti, et saagi rohke tagasiheide on ühise kalanduspoliitika keskkonnaalase jätkusuutlikkuse puudumise oluline tegur. Tagasiheide on paljudes Läänemere püügipiirkondades endiselt probleem
                  3
               .
            
            
               Lossimiskohustus Läänemerel hõlmab kõiki liike, mille suhtes kohaldatakse ühise kalanduspoliitika alusmääruse artikli 15 lõike 1 kohaseid püügi piirnorme. Kõnealuses määruses on sätestatud ka mitmed sätted lossimiskohustuse rakendamise hõlbustamiseks, eelkõige konkreetsed paindlikkusmehhanismid, mis tuleb kasutusele võtta kas mitmeaastaste kavade kaudu või mitmeaastaste kavade puudumise korral nn tagasiheitekavade kaudu. Need tagasiheitekavad on ajutised meetmed, mille maksimaalne kestus on kolm aastat ja mida saab üks kord pikendada. Läänemere lõhet hõlmavad ajutised tagasiheitekavad võeti vastu 2014.
                  4
                ja 2017.
                  5
                aastal. Viimane tagasiheitekava kaotab kehtivuse 31. detsembril 2020. 
            
            
               Selleks et hõlbustada lossimiskohustuse rakendamist, on Läänemere mitmeaastase kava
                  6
                (mida on muudetud määrusega (EL) 2020/1781
                  7
               ) artikli 7 lõike 1 punktiga a antud komisjonile õigus kehtestada liikmesriikide ühise soovituse alusel erandid lossimiskohustuse kohaldamisest kõigi mitmeaastase kavaga hõlmatud liikide, sealhulgas lõhe puhul, kui teaduslikud tõendid näitavad kõrget ellujäämismäära, võttes arvesse püügivahendite, püügitavade ja ökosüsteemi omadusi. 
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Piirkonnapõhise lähenemisviisi rakendamiseks moodustasid Läänemere ääres paiknevad liikmesriigid Läänemere piirkondliku kalandusfoorumi (BALTFISH). 
            
            
               Ühiste soovituste koostamise käigus konsulteeris BALTFISH Läänemere nõuandekomisjoniga. 
            
            
               BALTFISH esitas 12. mail 2020 ühise soovituse, milles taotles, et pikendataks lõhe suhtes kehtivat kõrgel ellujäämismääral põhinevat erandit, välja arvatud lõhe puhul, mis on püütud pontoonmõrraga, mis ei ole varustatud sõlmedeta kotiga. Lisaks tuleks vabaks lastud lõhe üldkogust hoida madalal tasemel. 
            
            
               STECFi ekspertide töörühm 20-04 hindas esitatud dokumente 18.–22. mail 2020
                  8
               . STECF märkis, et ühise soovituse kohaselt lasti ajavahemikul 2017–2019 kehtiva erandiga hõlmatud püügivahenditest tagasi 0,7–4,3 % lõhet. Ühise soovituse toetuseks esitatud uus teave on peamiselt seotud pontoonmõrdadega, millel on sõlmedeta kott. Pontoonmõrdade kohta märkis STECF, et uuring näitas, et ellujäämismäär sellistes pontoonmõrdades, millel ei ole sõlmedeta kotti, on 29 %, kuid sõlmedeta koti olemasolu korral on see 52 %. STECF märkis ka, et uuringus väideti, et (suhteliselt kõrge) suremuse põhjuseks oli uuringupiirkonnas esinev erakordselt suur loomulik suremus (22 %). STECF märkis, et tõendid näitavad, et sõlmedeta kotiga varustatud pontoonmõrdadel on potentsiaali lõhet pärast käitlemist vähemate vigastustega vabastada. Mõrrapüügi kohta märkis STECF, et lõhet on võimalik püügivahendi „kalakotist“ ükshaaval (käsitsi) vabastada ja vette tagasi lasta. Lisaks viitas STECF mõrraga püütud lõhe ellujäämuse uuringule,
                  9
                mille kohaselt oli ellujäämismäär hinnanguliselt 89 %. Lisaks märkis STECF, et ühes varasemas, 2014. aasta hindamises
                  10
                olid nad märkinud, et traditsiooniliste mõrdade ja rüsade puhul näitasid tõendid, et kohene tagasiheide oli tavaliselt alla 10 %. STECF jõudis siiski järeldusele, et lõkspüüniste ja kastmõrdade kohta ei ole piisavalt tõendeid, kuid pidas mõistlikuks eeldada, et ka nende puhul on suremus väike. 
            
            
               Pärast STECFi hinnangut palus komisjon BALTFISHil uuesti kaaluda erandi tegemise vajadust, võttes arvesse tagasiheidetud lõhe väga väikest kogust, ning jaatava vastuse korral täpsustada, mida BALTFISH pidas tagasiheidetud lõhe väikeseks koguseks. BALTFISH vastas 15. septembril 2020, saates 8. septembri kuupäevaga ajakohastatud ühise soovituse, milles toonitati, et erand annab stiimuli kasutada muude liikide kui lõhe püügil selektiivsemaid ja väiksema mõjuga püügivahendeid. Lisaks märgiti ühises soovituses, et erand võib vähendada lindude ja imetajate kaaspüüki ning mõnes piirkonnas võimaldaks see kaitsta loodusliku lõhe varusid, kuna vabastatakse looduslik lõhe ja alles jäetakse üksnes tehistingimustes kasvatatud lõhe. Ühtlasi lihtsustaks erand kvootide haldamist, eelkõige võimaldades kaluritel vabastada loodusliku lõhe, jättes alles tehistingimustes kasvatatud lõhe. Lisaks tegi BALTFISH ettepaneku piirata erandit 8 %-le iga liikmesriigi aastasest lõhekvoodist. See piirang vähendaks veelgi kõnealuse erandi võimalikku negatiivset mõju kalavarudele.
            
            
               BALTFISH saatis ka ühise soovituse teise, 16. märtsil 2021 ajakohastatud versiooni, et võtta arvesse STECFi eespool nimetatud hinnangut EWG 20-04  lõkspüüniste ja kastmõrdade kohta. Ühine soovitus ei hõlma enam lõkspüüniseid. Kastmõrdade puhul selgitas BALTFISH, et kastmõrrad on mõrdade alamkategooria ja need olid hõlmatud 2006. aasta uuringus, mida STECF hindas 2014. aastal, kuigi kastmõrdu ei olnud otseselt mainitud. Lisaks on käimas täiendavad uuringud ja asjakohased andmed esitatakse STECFile hindamiseks 2023. aasta maiks. BALTFISH muutis erandit, piirates seda 8 %-le aastasest lõhesaagist iga liikmesriigi lõhekvoodi raames. Kalanduse ja vesiviljeluse eksperdirühmaga konsulteerimisel juhiti tähelepanu sellele, et nagu on osutatud ühises soovituses, tuleks erandi kohaldamisala modelleerida pärast 2014. aastal vastu võetud erandit, mitte 2017. aastal vastu võetud erandit, kuna lõhe kaaspüük võib esineda kogu Läänemere kalanduses, kasutades erandi alla kuuluvaid püügivahendeid.   
            
            
               STECFi hinnangu, ajakohastatud ühise soovituse ja komisjoni talituste sisehinnangu põhjal leiab komisjon, et esitatud ühine soovitus on kooskõlas määruse (EL) 2016/1139 artikli 7 lõike 1 punktiga a, nagu on kirjeldatud eespool, ja määruse (EL) nr 1380/2013 artikli 15 lõike 4 punktiga b. Erand peaks siiski olema ajaliselt piiratud ning STECFi soovitatud lisateave tuleks esitada aegsasti enne kõnealuse erandi kehtivusaja lõppu. Esitatud teavet võetakse arvesse eri püügivahendeid käsitleva erandi võimaliku pikendamise hindamisel. 
            
            
               Komisjoni delegeeritud määruse (EL) 2018/211 alusel tehtud ellujäämismääral põhinev erand kaotas kehtivuse 31. detsembril 2020. Erandil on otsene mõju liidu laevade püügihooaja kavandamisele ja sellega seotud majandustegevusele. Õigusliku järjepidevuse tagamiseks on seetõttu asjakohane kohaldada käesolevat määrust tagasiulatuvalt alates 1. jaanuarist 2021.
            
            
               3.
                     DELEGEERITUD ÕIGUSAKTI ÕIGUSLIK KÜLG
            
            
               Kavandatud meetmete kokkuvõte
            
            
               Peamine õiguslik meede on võtta vastu meetmed, mis lihtsustaksid lossimiskohustuse rakendamist. Käesolevas määruses täpsustatakse liigid ja püügitegevus, mille suhtes rakendatakse erimeetmeid, ning kõrgel ellujäämusel põhinevad erandid. 
            
            
               Õiguslik alus
            
            
               Euroopa Parlamendi ja nõukogu määruse (EL) 2016/1139 artikli 7 lõike 1 punkt a.
            
         
         
            
               Subsidiaarsuse põhimõte
            
            
               Ettepanek tehakse Euroopa Liidu ainupädevusse kuuluvas valdkonnas.
            
            
               Proportsionaalsuse põhimõte
            
            
               Ettepanek on tehtud määruse (EL) 2016/1139 artikli 7 lõike 1 punktiga a komisjonile delegeeritud volituste piires ega lähe kaugemale sellest, mis on vajalik nimetatud sätte eesmärgi saavutamiseks.
            
            
               Vahendi valik
            
            
               Kavandatud õigusakt: komisjoni delegeeritud määrus.
            
            
               Muud meetmed ei oleks asjakohased järgmisel põhjusel: Komisjonile on antud volitused teha lossimiskohustusest delegeeritud õigusaktide abil erandeid, mis põhinevad kõrgel ellujäämismääral. Otsese majandamishuviga liikmesriigid esitasid ühise soovituse. Seal esitatud ja käesolevasse ettepanekusse lisatud meetmed põhinevad parimatel kättesaadavatel teaduslikel nõuannetel ning vastavad kõigile nõuetele, mis on sätestatud määruse (EL) nr 1380/2013 artikli 18 lõikes 5.
            
            
               KOMISJONI DELEGEERITUD MÄÄRUS (EL) …/…,
            
            
               22.6.2021,
            
            
               millega täiendatakse määrust (EL) 2016/1139 seoses lõhe lossimiskohustuse täpsustustega Läänemerel aastatel 2021–2023
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 6. Juuli 2016. aasta määrust (EL) 2016/1139,
                  11
                millega kehtestatakse Läänemere tursa-, räime- ja kiluvarude majandamise ja nende varude püügi mitmeaastane kava, muudetakse nõukogu määrust (EÜ) nr 2187/2005 ja tunnistatakse kehtetuks nõukogu määrus (EÜ) nr 1098/2007, eriti selle artikli 7 lõike 1 punkti a, 
            
            
               ning arvestades järgmist:
            
            
               (1)Määruse (EL) nr 1380/2013
                  12
                eesmärk on kaotada järk-järgult tagasiheide kogu liidu kalanduses ja rakendada püügi piirnormidega liikide väljapüütud saagi lossimise kohustust. 
            
            
               (2)Vastavalt määruse (EL) nr 1380/2013 artikli 15 lõike 1 punktile a kohaldatakse Läänemerel lossimiskohustust lõhepüügi suhtes alates 1. jaanuarist 2015. 
            
            
               (3)Määruse (EL) nr 1380/2013 artikli 15 lõike 6 kohaselt võib komisjon kõnealuse määruse artikli 9 alusel kehtestatud mitmeaastaste kavade puudumisel võtta vastu tagasiheitekavad, milles on kindlaks määratud lossimiskohustuse üksikasjad esialgseks kolmeks aastaks ja mida võib pikendada järgmiseks kolmeks aastaks. Need tagasiheitekavad võetakse vastu ühiste soovituste alusel, mille on välja töötanud liikmesriigid koos asjaomaste nõuandekomisjonidega.
            
            
               (4)Komisjoni delegeeritud määruses (EL) nr 1396/2014
                  13
                on kehtestatud tagasiheitekava seoses lõhe, räime, kilu ja tursa püügiga Läänemerel. Kõnealune tagasiheitekava hõlmas muu hulgas määruse (EL) nr 1380/2013 artikli 15 lõike 4 punkti b kohast erandit lossimiskohustusest eelkõige lõhe puhul, kuna selle liigi suur ellujäämismäär on teaduslikult tõestatud. Määrus (EL) nr 1396/2014 kaotas kehtivuse 31. detsembril 2017. Kõnealust erandit Läänemere lõhe suhtes pikendati komisjoni delegeeritud määrusega (EL) 2018/211,
                  14
                mis kaotas kehtivuse 31. detsembril 2020. 
            
            
               (5)Määrusega (EL) 2016/1139 on kehtestatud Läänemere kalavarude, sealhulgas lõhe püügi mitmeaastane kava ning sätestatud nende varude, sealhulgas lõhe lossimiskohustuse rakendamise üksikasjad. Kõnealuse määruse artikli 7 lõike 1 punktiga a on komisjonile antud õigus võtta kõnealuse määruse täiendamiseks vastu delegeeritud õigusakte, millega täpsustatakse lossimiskohustuse üksikasju seoses kõrge ellujäämismääraga.
            
            
               (6)Taanil, Saksamaal, Eestil, Lätil, Leedul, Poolal, Soomel ja Rootsil on otsene huvi kalavarude majandamiseks Läänemerel. 12. mail 2020 esitasid need liikmesriigid pärast konsulteerimist Läänemere nõuandekomisjoniga komisjonile ühise soovituse
                  15
               . Teaduslikud andmed saadi asjaomastelt teadusasutustelt. Ühist soovitust ajakohastati 8. septembril 2020 ja 16. märtsil 2021.
            
         
         
            
               (7)Muudetud ühises soovituses soovitatakse, et komisjoni delegeeritud määruses (EL) 2018/211 sätestatud erandit teatavate seisevpüünistega püütud lõhe lossimiskohustusest tuleks kohaldada ka pärast 31. detsembrit 2020. See annab stiimuli kasutada muude liikide kui lõhe püügil selektiivsemaid ja väiksema mõjuga püügivahendeid. Lisaks võib erand vähendada lindude ja imetajate kaaspüüki. Mõnes piirkonnas lihtsustaks see ka kvootide haldamist ja võimaldaks kaitsta looduslikke lõhevarusid, kuna vabastatakse looduslik lõhe ja alles jäetakse üksnes tehistingimustes kasvatatud lõhe. Lõkspüüniste suhtes ei tohiks enam erandit kohaldada ning pontoonmõrdade puhul tuleks hõlmata üksnes need, millel on sõlmedeta kott („Vittjanpåse“). Lisaks soovitatakse ühises soovituses, et erand peaks piirduma 8 %-ga iga liikmesriigi aastasest lõhepüügikvoodist, et veelgi vähendada kõnealuse erandi võimalikku negatiivset mõju kalavarudele. Kalanduse ja vesiviljeluse eksperdirühmaga konsulteerimisel juhiti tähelepanu sellele, et ühises soovituses osutatu kohaselt peaks erand hõlmama kogu asjaomaste seisevpüünistega püütud lõhet.
            
            
               (8)Kalanduse teadus-, tehnika- ja majanduskomitee (STECF) vaatas läbi ühises soovituses esitatud teaduslikud tõendid
                  16
               . STECF osutas oma varasemale hinnangule mõrdade ja rüsade kohta,
                  17
                tuletades samas meelde, et on vaja rohkem teavet, et kinnitada lõkspüüniste ja kastmõrdade puhul tehtud ellujäämismäära prognoose. Sellest tulenevalt ei hõlma ajakohastatud ühine soovitus enam lõkspüüniseid. Lisaks selgitasid liikmesriigid, et varem esitatud andmed hõlmasid kastmõrdu, kuigi neid ei olnud asjaomases uuringus otseselt mainitud, ning et tehakse täiendavaid uuringuid. Seepärast kohustusid liikmesriigid esitama enne käesoleva delegeeritud õigusakti kehtivusaja lõppu rohkem teavet kastmõrdadega püütud lõhe ellujäämismäärade kohta. Võttes arvesse, et STECF märkis oma varasemas hinnangus, et kastmõrrad toimivad sarnaselt mõrdadele ja rüsadele, ning et liikmesriigid on ühises soovituses võtnud kohustuse viia läbi täiendavaid uuringuid, tuleks erandi kohaldamist jätkata. Pontoonmõrdade kohta märkis STECF, et need, mille külge on kinnitatud sõlmedeta kott, tekitavad vähem vigastusi kui need, millel sellist kotti ei ole. Tulemused näitavad, et sõlmedeta kotiga varustatud pontoonmõrdadega püütud lõhe ellujäämismäär oli 52 %, kuigi sõltuvalt keskkonnatingimustest võib ellujäämismäär olla märkimisväärselt kõrgem. Käimas on täiendavad uurimisprojektid. 
            
            
               (9)Ühises soovituses soovitatud meetmed on kooskõlas määruse (EL) nr 1380/2013 artikli 15 lõike 4 punktiga b ja seepärast võib need määruse (EL) nr 1380/2013 artikli 18 lõike 3 ja määruse (EL) 2016/1139 artikli 7 lõike 1 punkti a kohaselt lisada käesolevasse määrusesse. STECFi hinnangu kohaselt peaks kõnealune erand olema ajutine ning asjaomased liikmesriigid peaksid esitama piisavalt enne käesoleva määruse kehtivusaja lõppu STECFi soovitatud asjakohase lisateabe ja -andmed.
            
            
               (10)Eespool öeldut arvesse võttes peaks käesoleva määruse kehtivusaeg olema piiratud kolme aastaga, et tagada erandi ja asjaomaste püügipiirkondade arengu ajakohastatud hindamine.  
            
            
               (11)Kuna komisjoni delegeeritud määrusega (EL) 2018/211 kehtestatud erandi kehtivusaeg lõppes 31. detsembril 2020, tuleks õigusliku järjepidevuse tagamiseks käesolevat määrust kohaldada alates 1. jaanuarist 2021. Õiguskindluse huvides ja kiireloomulisuse tõttu peaks käesolev määrus jõustuma järgmisel päeval pärast selle avaldamist.
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
                  Reguleerimisese ja kohaldamisala
            
            
               Käesoleva määrusega kehtestatakse lõhe lossimiskohustuse eeskirjad, mida kohaldatakse Läänemerel aastatel 2021–2023. 
            
            
               Artikkel 2 
                  Mõisted
            
            
               Käesolevas määruses kasutatakse järgmisi mõisteid:
            
            
               „Läänemeri“ – ICESi IIIb, IIIc ja IIId rajoon, nagu on määratletud määruse (EL) nr 1380/2013 artikli 4 lõike 2 punktis b.
            
            
               Artikkel 3 
                  Erand kõrge ellujäämismääraga liikide puhul
            
            
               1.
                     Määruse (EL) nr 1380/2013 artikli 15 lõike 4 punktis b osutatud kõrge ellujäämismääraga liikide erandit kohaldatakse lõhe suhtes, mis on püütud rüsade, kastmõrdade ja kõigi muude mõrraliikidega, välja arvatud pontoonmõrrad, millel ei ole sõlmedeta kotti.
            
            
               2. Lõikes 1 osutatud erand ei tohi ületada 8 % lõhe aastasest kogusaagist iga liikmesriigi lõhekvoodi raames.
            
            
               3. Lõikega 1 kehtestatud erandi kohaselt püütud lõhe lastakse viivitamata merre tagasi. 
            
            
               Artikkel 4 
                  Lõppsätted
            
            
               Otsese majandamishuviga liikmesriigid esitavad komisjonile 1. maiks 2023 täiendava teadusliku teabe, mis võimaldab hinnata kastmõrdade ja sõlmedeta kotiga varustatud pontoonmõrdadega püütud lõhe tagasiheite ellujäämuse hinnangu representatiivsust ja kvaliteeti, sealhulgas teabe vabastamisjärgse suremuse kohta.
            
            
               Artikkel 5 
                  Jõustumine
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas. 
            
            
               Seda kohaldatakse 1. jaanuarist 2021 kuni 31. detsembrini 2023. Käesolev määrus on tervikuna siduv ja vahetult kohaldatav kõikides liikmesriikides.
            
         
         
            
               Brüssel, 22.6.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning millega tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        „International Council for the Exploration of the Sea (ICES) Advice 2020 – Baltic Sea Ecoregion Fisheries Overview“ (Rahvusvahelise Mereuurimise Nõukogu (ICES) 2020. aasta nõuanded – Läänemere ökopiirkonna kalanduse ülevaade), 3. detsember 2020; „ICES Advice 2020 – Baltic Sea Ecoregion Ecosystem overview“ (ICESi 2020. aasta nõuanded: Läänemere ökopiirkonna ökosüsteemi ülevaade), 10. detsember 2020.
               
               
                  
                     (4)
                  
                        Komisjoni 20. oktoobri 2014. aasta delegeeritud määrus (EL) nr 1396/2014, millega kehtestatakse tagasiheitekava seoses kalapüügiga Läänemerel (ELT L 370, 30.12.2014, lk 40).
               
               
                  
                     (5)
                  
                        Komisjoni 21. novembri 2017. aasta delegeeritud määrus (EL) 2018/211, millega kehtestatakse tagasiheitekava seoses lõhepüügiga Läänemerel (ELT L 41, 14.2.2018, lk 1).
               
               
                  
                     (6)
                  
                        Euroopa Parlamendi ja nõukogu 6. juuli 2016. aasta määrus (EL) 2016/1139, millega kehtestatakse Läänemere tursa-, räime- ja kiluvarude majandamise ja nende varude püügi mitmeaastane kava (ELT L 191, 15.7.2016, lk 1)
               
               
                  
                     (7)
                  
                        Euroopa Parlamendi ja nõukogu 25. novembri 2020. aasta määrus (EL) 2020/1781, millega muudetakse määrust (EL) 2016/1139 seoses püügivõimsuse vähendamisega Läänemeres ning määrust (EL) nr 508/2014 seoses Läänemere idaosa tursa, Läänemere lääneosa tursa ja Läänemere lääneosa räime püügiga tegelevate laevastike püügitegevuse püsiva lõpetamisega (ELT L 400, 30.11.2020, lk 1).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon, Elsevier, Fisheries Research (80), 2006, 280–294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        ELT L 191, 15.7.2016, lk 1.
               
               
                  
                     (12)
                  
                        Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.01.2013, lk 22).
               
               
                  
                     (13)
                  
                        Komisjoni 20. oktoobri 2014. aasta delegeeritud määrus (EL) nr 1396/2014, millega kehtestatakse tagasiheitekava seoses kalapüügiga Läänemerel (ELT L 370, 30.12.2014, lk 40).
               
               
                  
                     (14)
                  
                        Komisjoni 21. novembri 2017. aasta delegeeritud määrus (EL) 2018/211, millega kehtestatakse tagasiheitekava seoses lõhepüügiga Läänemerel (ELT L 41, 14.2.2018, lk 1).
               
               
                  
                     (15)
                  
                        „BALTFISH High Level Group Joint Recommendation on a derogation from the landing obligation in the Baltic Sea establishing a discard plan as regards salmon in the Baltic Sea (ICES Subdivisions 22-32)“, edastatud 12. mail 2020. Ajakohastatud versioonid 8. september 2020 (saadetud 15. september 2020) ja 16. märts 2021.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.